OBH 6747/1997. OBH 6099/1997.
az állampolgári jogok országgyűlési biztosa általános helyettesének
jelentése
Előadó: Dr. Garamvári Miklós

A vizsgálat megindítása

Több állampolgár, egymástól függetlenül panaszt nyújtott be az állampolgári jogok országgyűlési biztosához, amelyben a Royal Ambassador csomagküldő szolgálat megtévesztő reklámtevékenységét sérelmezték.

Az ügyben a vizsgálatot 1997. augusztus 11-én megindítottam.

Az érintett alkotmányos jog

Az országgyűlési biztos eljárása során a következő alkotmányos jog érvényesülését vizsgálta az üggyel kapcsolatban:

1. A Magyar Köztársaság Alkotmányának 2. § (1) bekezdése szerint a Magyar Köztársaság független, demokratikus jogállam.

Az ügy jogszabályi háttere

A Fogyasztóvédelmi Főfelügyelőségről szóló, 95/1991. (VII. 23.) Korm. rendelet 2. §-ának h.) pontja szerint a főfelügyelőség és a felügyelőségek a törvényben meghatározott feladataik ellátása érdekében ellenőrzik, különösen: fogyasztói érdekvédelmi szempontból a tisztességtelen piaci magatartás tilalmáról szóló törvényben foglaltak megtartását.

A Fogyasztóvédelmi Főfelügyelőség a hozzá érkezett panaszok alapján több ízben folytatott vizsgálatot a Royal Ambassador csomagküldő szolgálattal szemben és  annak megállapításai alapján verseny-felügyeleti eljárás lefolytatására kérte fel a Gazdasági Versenyhivatalt. 

A tisztességtelen piaci magatartás és a versenykorlátozás tilalmáról szóló, 1996. évi LVII. törvény (a továbbiakban: Tpvt.) 67. § (1) bekezdése alapján a verseny-felügyeleti eljárás kérelemre indul, továbbá hivatalból megindítható.

A törvény 78. § (1) bekezdése szerint az eljáró versenytanács bírságot szabhat ki azzal szemben, aki e törvény rendelkezéseit megsérti. A bírság többszörös törvénysértés esetén halmozottan is kiszabható. 

A bírság összegét az eset összes körülményeire – így különösen a jogsérelem súlyára, a jogsértő állapot időtartamára, a jogsértéssel elért előnyre, a jogsértő felek piaci helyzetére, a törvénybe ütköző magatartás ismételt tanúsítására – tekintettel kell meghatározni. A jogsérelem súlyát különösen a gazdasági verseny veszélyeztetettségének foka, a fogyasztói érdekek sérelmének köre, kiterjedtsége alapozhatja meg.

A vizsgálat megállapításai

Vizsgálatom során megállapítottam, hogy a Gazdasági Versenyhivatal négy alkalommal, összesen ötvenhárom millió forint - legutóbb 1997. május 21-én, húszmillió forint - bírságot szabott ki a Royal Ambassador csomagküldő szolgálat illetőleg jogelődje az Euro-Direct Sercvice Kft-vel szemben, a fogyasztók megtévesztése miatt indított eljárásaiban.

Tekintettel arra, hogy a kereskedelmi tevékenység ellenőrzése, a fogyasztók érdekeinek védelme valamint jogainak érvényesítése megosztott a Fogyasztóvédelmi Főfelügyelőség és a Gazdasági Versenyhivatal között, és a hatásköri ütközés adott esetben a gyors és hatékony eljárás gátja lehet, az 1997. szeptember 1-én hatályba lépő, a gazdasági reklámtevékenységről szóló, 1997. évi LVIII. törvény szerint a jövőben a Fogyasztóvédelmi Főfelügyelőség (a továbbiakban: főfelügyelőség) – első fokon a megyei (fővárosi) fogyasztóvédelmi felügyelőségek (a továbbiakban: felügyelőség) – fogja ellátni a gazdasági reklámtevékenységre vonatkozó rendelkezések betartásának ellenőrzését; ezen belül lefolytatja az e rendelkezések megsértése miatti eljárásokat.

A Tpvt. rendelkezéseibe is ütköző reklám esetén a Tpvt.-ben meghatározottak szerint a bíróság, illetve a Gazdasági Versenyhivatal jár el.

Az állampolgári jogok országgyűlési biztosáról szóló, 1993. évi LIX. törvény (a továbbiakban: Obtv.) 16. § (1) bekezdése szerint az országgyűlési biztoshoz bárki fordulhat, ha megítélése szerint valamely hatóság illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.

Tekintettel arra, hogy a panaszolt csomagküldő szolgálat nem tartozik sem a hatóságok sem a közszolgáltatást végző szervek fogalomkörébe, az általam folytatott vizsgálat csupán a felügyeleti szervek eljárására terjedt ki.

Ennek alapján megállapítottam, hogy a rendelkezésre álló adatok szerint az ügyben érintett hatóságok az általuk lefolytatott eljárásokban a szükséges intézkedéseket megtették, ezért az országgyűlési biztos fellépését igénylő -az Obtv.-ben megjelölt -  alkotmányos jogsértés részükről nem történt.

Budapest, 1997.

								Dr. Polt Péter